Heger, Eduard, poslanec NR SR (2017-09-08):
Ďakujem pekne, pán predsedajúci. Kolegyne, kolegovia, ja som veľmi vďačný za túto debatu, aj za to, ako sa odvíja, lebo keď si tak pozrieme naozaj od rána, už rokujeme dve hodiny 20 minút a pozrieme sa na tú argumentáciu a kto vlastne argumentuje, tak naozaj nám to tak jasne vyskočilo za tie dve hodiny, že o čo tu vlastne ide, že naozaj tu bojujú župani, že to je vyslovene o politických argumentoch, ktoré mnohé z nich sú aj správne a dobré, že odznievajú, lebo patria na to miesto, ale naozaj sa tu ukázalo, práve tá pointa toho, že toto je o kampani, práve tým, že to hája tí župani. Ja si cením vystúpenie teda predsedu finančného výboru pána Kamenického ako predsa finančníka, ktorý jediný z koalície vystúpil, pána Baláža teda ako spolupredkladateľa som ešte nepočul k tomu vystúpiť a zrejme sa ani nechystá, lebo vidíme, kto je prihlásený. Takže naozaj to tu hája farby páni župani a preto by som chcel tak povedať, najprv som si myslel, že možno sa tu chcete tak vyviniť, že proste viete, že toto nie je dobrý nápad, uvoľňovať teraz dlhovú brzdu práve preto, aby sme zadlžili Slovensko viac, lebo zadlženie je to, čo by bolo následkom. A samotné zadlženie je zlé, keď zvýšime, keď naozaj preženieme tú zadlženosť, tak vlastne zadlžujeme naše deti. To je hazardovanie s budúcnosťou Slovenska, s budúcnosťou našich detí. Takže ja som si myslel najprv, že možno to tak chcete, akože nás tak potiahnuť do tej viny, keďže vy ste teraz pri vláde a chcete napredovať a míňať, takže nás chcete do toho vreca potiahnuť. Ale zdá sa, že možno to ani nechcete, že naozaj chcete to proste dobojovať do tej kampane, nejakým spôsobom toto ako zapadáva do tej mozaiky, a tým pádom, čo k tomu viac povedať? Ale ja by som teda naozaj zrekapituloval pár vecí, ale išiel trošku vecne. Dlhová brzda začala v roku 2009, spomínal to aj pán minister Kažimír, bol pri tom. Predkladatelia toho zákona o rozpočtovej zodpovednosti z roku 2011 boli Peter Kažimír, Jozef Kollár, Peter Kažimír za SMER – SD, Jozef Kollár za SaS, Anton Marcinčin z KDH, Matej Ondrej SDKÚ, Ján Mikolaj SNS, Ivan Švejna MOST – HÍD. Dnes tu neodzneli žiadne vyjadrenia týchto predkladateľov ako otcov a podľa mňa by to stálo za to, ja teda som dostal nejaké spätné väzby, lebo som sa dopytoval týchto pánov a musím povedať, že od niektorých som dostal takú, že áno, vidia, že treba sa nad tým zamýšľať, treba o tom debatovať. Iný mi zase komunikoval, že už aj sú nejaké predstavy, ale nie teda kvôli diaľniciam, takže vidíme, že tá dlhová brzda totižto nevznikala kvôli diaľniciam a preto by ani nemala byť teraz rozobratá kvôli diaľniciam, to je ďalší dôležitý fakt a už nie vonkoncom županmi, keď to teda môžem znovu spomenúť. Hovorili sme o tom, že vznikala dva roky. Vznikala v nejakom užšom kruhu, schválilo ju tých 146 poslancov, to znamená, že toto odráža ten postoj, že bol tu ten konsenzus, plný konsenzus, pretože to bol dobrý nástroj. A dnes s odstupom času vidíme, že to bol dobrý nástroj, že to prinieslo svoje pozitívne výsledky a vďakabohu, že v 2011 sa teda tento nástroj schválil. Dnes sa potrebujeme baviť o následkoch toho, čo páni župani prinášajú a vidíme, keď sa aj o tom bavíme, že tie následky by neboli taký dobrý nápad, aby nepriniesli také, také ovocie alebo taký efekt, ako priniesla táto dlhová brzda, keď bola predkladaná v roku 2011. Čiže doplním len to, čo som už hovoril vo faktických, tento mechanizmus stále nie je zavedený v plnom rozsahu. Čiže sme nevideli, ako by toto fungovalo, ak by to bolo v plnom rozsahu a čo by to mohlo priniesť. Obzvlášť za vlády strany SMER, ktorá teda je povestná tým, že míňa, plytvá a bohapusto rozhadzuje, ale to chápem, že teraz trošku som išiel z odbornosti do politického vyjadrenia, preto sa vrátim späť k odbornému. Sám pán Ódor, ktorý bol tiež pri vzniku dlhovej brzdy, sa jasne vyjadril, že nie je na to potreba. Rada pre rozpočtovú zodpovednosť, za chvíľočku poviem, ako to vyčíslila. Pán Gurria ako predseda OECD, tak tiež sa jasne vyjadril, že dlhová brzda je dôležitý mechanizmus a je dobré, že ho máme. Takže vidíme, že aj z najvyšších inštancií OECD nám hovoria, že tento mechanizmus si treba chrániť ako oko v hlave a nie s ním hazardovať. Ďalej. Poďme si to dať do kontrastu, viac peňazí. Za posledné štyri roky natieklo do rozpočtu o 20 % viac, ako sa očakávalo. V roku 2015 o 898 mil. eur. V roku 2016 o 721 mil. eur. To sú kilometre a kilometre diaľnic. Toto nie sú malé peniaze. Ak tu je priorita, tak potom treba do toho investovať. Pán Podmanický povedal, že nebude dosť peňazí, už po tom v roku 2020 nebude dosť peňazí, až som mal pocit, že naša krajina akože pôjde do krachu. Ale to, čo to znamená? My sme konvergujúca krajina. Ako to robia štáty, ktoré nie sú poberateľmi eurofondov? Z čoho oni stavajú a stavali svoju infraštruktúru? Veď my počítame, že po roku 2020 budeme mať prebytkové rozpočty. Načo budú tie prebytky? Budú ležať v banke na účte? Veď to je práve to, čo ich môžme používať. A uvažujeme s tým, že máme hospodársky rast. Hovoríme o tom, že ten hospodársky rast bude ešte rásť. Hovoríme o tom, že mzdy budú rásť. Keď budú rásť mzdy, budú rásť aj dane, bude rásť príjem do štátneho rozpočtu. Sme konvergujúca ekonomika, to znamená, že sa približujeme k tým vyspelým a ešte máme kam dobiehať. Takže chceme povedať, že po roku 2020 Slovensko zamrzne, status quo, a žiaľ, nikdy nedobehneme zvyšok Európy? Toto chceme povedať dnešnému, dnes Slovákom? No ja určite nie, lebo si to ani nemyslím. Ja si myslím, že slovenský národ dokáže naozaj veľmi rýchlo dobiehať západné krajiny, čo aj dokazuje a dokáže ešte viac, ak mu v tom vláda nebude brániť. Takže preto si nemyslím, že ten argument, že nebude dosť peňazí na diaľnice. To si vôbec nemyslím. Myslím si, že už dneska je a bude viac. Samotné prognózy príjmov na roky 2017 až 2019. V roku 2017 je nárast príjmov oproti roku 2016 o 494 miliónov. V roku 2018 o 420 miliónov, v roku 2019 o 952 miliónov. Páni, viete toto minúť na tie diaľničné úseky, ktoré hovoríte, že potrebujete? Myslím si, že budete mať problém to minúť, tieto peniaze na tie úseky. A vy hovoríte, uvoľnite nám viac. Veď vy sami si neuvedomujete, čo hovoríte. Vy nepotrebujete viac peňazí, lebo tuto vám to už ministerstvo financií naprognózovalo. Vy, sám minister ich nevie viacej minúť, toľko, čo má. Takže naozaj buďme úprimní k našim ľuďom na Slovensku a hovorme to, čo je pravda. Zavádzame mechanizmy proti daňovým únikom, boja proti daňovým únikom. Teraz sme tu schvaľovali dva zákony, ktoré budú mať veľký efekt, ktoré pohltia šedú ekonomiku a opäť bude to nárast príjmu do štátneho rozpočtu. Toto sú všetko veci, ktoré sú fakty a sa tu dejú, takže to si musíme uvedomiť a stále vám nie je dosť. Čiže ja by som povedal, že tu problém neni v nedostatku peňazí, tu je problém v správcovi, ktorý ich spravuje. A ministerstvo dopravy je tým správcom. Kilometer stojí dneska 40 až 50 mil. eur. Spôsob, akým sa vypisujú súťaže. Za sedem týždňov vypíšete tri najväčšie tendre pomaly v histórii výstavby diaľnic a dáte štyrom firmám, ktoré sú spôsobilé alebo konzorciám, aby to nacenili. Viete, toto neni nacenenie domu zo 120 metrov štvorcových zo Štátneho fondu rozvoja bývania. Toto sú diaľnice s veľkou obsluhou. To proste nenaceníte. Keď ešte im štyri dni pred odovzdaním ponuky spresňujete požiadavky, veď to sú všetko prekážky. Ale keď napriek týmto prekážkam tie firmy uspejú, o čom to hovorí? Že to zrejme bolo dohodnuté. Obzvlášť, keď rozdiel medzi najvyššou cenou a najnižšou je 1 až 2 percentá. Ako úžasne sa trafili. Keď inokedy za iných vlád, keď kilometre stáli 10 miliónov, bolo rozpätie 20 %. Tie firmy sa dneska tak dobre triafajú, no všetko to vychádza úplne rovnako. Štyridsaťpäť sekúnd. Rozpočtová rada pre, Rada pre rozpočtovú zodpovednosť hovorí: "Ak by sme chceli po prvé sankčné pásmo, tak do roku 2025 máme 9,4 mld., ak po druhé – 6,6. Spolu 16 miliárd. Čiže jednoznačne peňazí je dosť, páni. Vy sa môžte hýbať medzi prvým a druhým pásmom, čo nemá žiadne nejaké výrazné sankcie, musíte len priniesť plán, ako to idete znižovať, ten dlh. Štyridsať šesťpercentný dlh máte naplánovaný na rok 2020. Pásmo je 48. To sú 2 % z HDP, ktoré máte k dispozícii v ten rok. Takže nehovorme o tom, že nemáme dosť peňazí. Peňazí je dosť, tak povedzte, o čo vám ide, alebo resp. už to ani nemusíte hovoriť, lebo už sme to videli a je nám to jasné, že toto je o župným voľbách. A ja verím, že keď sa budeme chcieť baviť vecne o dlhovej brzde, nie o dlhovej brzde, o zákone o rozpočtovej zodpovednosti,... (Prerušenie vystúpenia predsedajúcim.)